b'\n_START_ARTICLE_\nKung fu\n_START_PARAGRAPH_\nKung Fu (kitajsko: \xe5\x8a\x9f\xe5\xa4\xab, pinjin: g\xc5\x8dngfu) je sodobnej\xc5\xa1i izraz, ki na splo\xc5\xa1no ozna\xc4\x8duje kitajske borilne ve\xc5\xa1\xc4\x8dine v vseh njihovih oblikah. V primerjavi z izrazom Vu\xc5\xa1u je pomensko manj primeren, a je zaradi prevladujo\xc4\x8de uporabe s strani tujcev, predvsem zahodnjakov, bolj pogost in znan._NEWLINE_Zapis besede v latinico je raznolik, najpogostej\xc5\xa1e pa so slede\xc4\x8de oblike: kung fu, gung fu, gong fu. Pogosto se namesto presledka uporablja tudi vezaj, ali pa je oboje izpu\xc5\xa1\xc4\x8deno: kung-fu, gung-fu, kungfu, itd._NEWLINE_Izvorni pomen besede pa je popolnoma druga\xc4\x8den od dana\xc5\xa1njega. \xc2\xbbKung fu\xc2\xab pomeni veliko spretnost oz. mojstrstvo v dolo\xc4\x8deni ve\xc5\xa1\xc4\x8dini ali po\xc4\x8detju, ne samo v smislu borilnih ve\xc5\xa1\xc4\x8din. Tako npr. lahko za kuharskega mojstra re\xc4\x8demo, da ima izreden \xc2\xbbkung fu\xc2\xab v kuhinji; odli\xc4\x8den karateist ima velik \xc2\xbbkung fu\xc2\xab, itd. ._NEWLINE_Do dana\xc5\xa1nje uporabe izraza je pri\xc5\xa1lo zaradi nekoliko napa\xc4\x8dnega razumevanja kitajskih izrazov s strani zahodnjakov ob prvem sre\xc4\x8danju s kitajskimi borilnimi ve\xc5\xa1\xc4\x8dinami. Ko je pojem \xc2\xbbkung fu\xc2\xab, predvsem vzporedno z vzponom kariere Brucea Leeja v ZDA, postal mno\xc5\xbei\xc4\x8dno raz\xc5\xa1irjen izven kitajske domovine, je kljub napa\xc4\x8dnemu pomenu v primerjavi z izvornim, vseeno po svetu pridobil splo\xc5\xa1en status sinonima za kitajske borilne ve\xc5\xa1\xc4\x8dine._NEWLINE_Kljub temu se ga \xc5\xa1e danes pogosto napa\xc4\x8dno razume tudi kot izraz za le eno samo obliko oz. stil kitajske borilne ve\xc5\xa1\xc4\x8dine in ne cel skupek le teh.'